CELEX ID: 32013R0034
Publication Date: 2012-01-16

Document Text:
KOMISJONI MÄÄRUS (EL) nr 34/2013,
16. jaanuar 2013,
millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses 2-fenüülfenooli, ametoktradiini, Aureobasidium pullulans’i (tüved DSM 14940 ja DSM 14941), tsüprokonasooli, difenokonasooli, ditiokarbamaatide, folpeedi, propamokarbi, spinosaadi, spirodiklofeeni, tebufenpüraadi ja tetrakonasooli jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,
ning arvestades järgmist:
(1)
2-fenüülfenooli, dikvaadi, ditiokarbamaatide ja folpeedi jääkide piirnormid on kehtestatud määruse (EÜ) nr 396/2005 II lisas. Ametoktradiini, biksafeeni, tsüprokonasooli, difenokonasooli, epoksikonasooli, propamokarbi, spinosaadi, spirodiklofeeni, tebufenpüraadi ja tetrakonasooli jääkide piirnormid on kehtestatud määruse (EÜ) nr 396/2005 III lisa A osas. Aureobasidium pullulans’i (tüvede DSM 14940 ja DSM 14941) jääkide piirnorme ei ole määruse (EÜ) nr 396/2005 II ja III lisas kehtestatud ning seda ei ole lisatud IV lisasse, seega kohaldatakse vaikimisi väärtust 0,01 mg/kg.
(2)
Seoses kasutusloa andmisega toimeainet ametoktradiini sisaldava taimekaitsevahendi kasutamiseks porrulaugu puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Biksafeeni puhul esitati selline taotlus rapsiseemnete, linaseemnete, unimagunaseemnete ja sinepiseemnete kohta. Tsüprokonasooli puhul esitati selline taotlus unimagunaseemnete kohta. Difenokonasooli puhul esitati selline taotlus vaarikate, pamplite ja söödava koorega kõrvitsaliste kohta. Dikvaadi puhul esitati selline taotlus kurgirohu kohta. Ditiokarbamaatide puhul esitati selline taotlus küüslaugu, hariliku sibula, pesasibula, kõrvitsaliste ja spargli kohta. Epoksikonasooli puhul esitati selline taotlus loomse toidu kohta seoses maisi pinnal kasutatava epoksikonasooli tõttu söödas esinevate jääkide piirnormidega. Folpeedi puhul esitati selline taotlus veiniviinamarjade kohta. Propamokarbi osas esitati selline taotlus lehtkapsa kohta. Spinosaadi puhul esitati selline taotlus selleri, apteegitilli, vaarikate ja pamplite kohta. Spirodiklofeeni puhul esitati selline taotlus maasikate ja banaanide kohta. Tebufenpüraadi puhul esitati selline taotlus kurkide ja kabatšokkide kohta. Tetrakonasooli puhul esitati selline taotlus rapsiseemnete kohta.
(4)
Seoses kasutusloa andmisega toimeainet Aureobasidium pullulans’i (tüved DSM 14940 ja DSM 14941) sisaldava taimekaitsevahendi kasutamiseks on esitatud määruse (EÜ) nr 396/2005 artikli 6 lõike 1 alusel taotlus lisada kõnealune toimeaine määruse (EÜ) nr 396/2005 IV lisasse.
(5)
Kooskõlas määruse (EÜ) nr 396/2005 artikli 6 lõigetega 2 ja 4 esitati taotlus ametoktradiini kasutamiseks kartulite, troopiliste juur- ja mugulköögiviljade, harilike sibulate, küüslaugu, pesasibula, rohelise sibula, tomatite, punapiparde, baklažaani, söödava muskushibiski, muude maavitsaliste, kurkide, kornišonide, kabatšokkide, söödava koorega kõrvitsaliste, mittesöödava koorega kõrvitsaliste, spargelkapsa, peakapsa, hiina kapsa, aedsalati, eskariooli, salatkressi, ameerika kollaka, rukola, sarepta kapsasrohu, Brassica spp. lehtede ja võrsete, aedspinati, lehtpeedi, portulaki, selleri, apteegitilli ja humala pinnal. Taotluse esitaja väitis, et USAs ja Kanadas on nimetatud toodete puhul lubatud ametoktradiini kasutada ja see põhjustab määruses (EÜ) nr 396/2005 sätestatud jääkide piirnormidest suuremaid jääke, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine nimetatud toodete importimise korral.
(6)
Spirodiklofeeni puhul esitati selline taotlus papaia, avokaado ja mango kohta praegu kehtivate jääkide piirnormide tõstmiseks, sest kõnealuse aine kasutamine nimetatud toodete puhul USAs põhjustab määruses (EÜ) nr 396/2005 sätestatud jääkide piirnormidest suuremaid jääke. Selleks et hoida ära kaubandustõkete tekkimine nimetatud toodete importimise korral, on vajalik kehtestada kõrgemad jääkide piirnormid.
(7)
Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.
(8)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(9)
Toiduohutusamet jõudis oma põhjendatud arvamustes järeldusele, et ametoktradiini kasutamise kohta rohelise sibula puhul ei ole esitatud piisavalt andmeid, mille põhjal saaks kehtestada uue jääkide piirnormi. Tomatite ja punapiparde kohta esitatud andmetest ei ilmne, et nende suhtes kehtivat jääkide piirnormi oleks vaja muuta. Biksafeeni kasutamise kohta rapsi-, lina-, unimaguna- ja sinepiseemnete puhul ei ole esitatud piisavalt andmeid, mille põhjal saaks kehtestada uue jääkide piirnormi Dikvaadi kohta tegi toiduohutusamet järelduse, et kavandatavat kasutusviisi ei ole jääke käsitlevate andmetega piisavalt põhjendatud ja et uusi kasutusviise ei saa lubada enne, kui kehtivad jääkide piirnormid on põhjalikult läbi vaadatud. Loomsetes toodetes esinevate epoksikonasooli jääkide kohta esitatud andmetest ei ilmne, et oleks vaja muuta kehtivaid jääkide piirnorme. Spirodiklofeeni kasutamise kohta maasikate pinnal ei ole esitatud piisavalt andmeid, mille põhjal saaks kehtestada uue jääkide piirnormi.
(10)
Ditiokarbamaatide jääkide puhul, mis on tingitud metiraami kasutamisest spargli, harilike sibulate, pesasibula ja söödava koorega kõrvitsaliste pinnal, ei ole nende suhtes kehtivaid jääkide piirnorme vaja muuta, kuna määruse (EÜ) nr 396/2005 II lisas kehtestatud jääkide piirnormid on identsed taotletud piirnormidega.
(11)
Aureobasidium pullulans’i (tüved DSM 14940 ja DSM 14941) kohta tegi toiduohutusamet järelduse, et on asjakohane see toimeaine lisada määruse (EÜ) nr 396/2005 IV lisasse.
(12)
Muude taotluste kohta tegi toiduohutusamet järelduse, et kõik nõuded andmete osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(13)
2-fenüülfenooli jääkide piirnormid tsitrusviljades on määruses (EÜ) nr 304/2010 (3) sätestatud kehtivusajaga kuni 30. septembrini 2012, kuni esitatakse andmed ja hinnang tsitrusviljadel jääkidega tehtud kahe lisakatse ning kehtivate ladustamisstabiilsuse uuringute kohta. Kõnealused katsed ja andmed esitati 2012. aasta märtsis Hispaaniale, kes on selle aine referentliikmesriik. Hispaania hindas kõnealuseid andmeid ja koostas hindamisaruande, mis esitati komisjonile 18. juulil 2012. Selleks et toiduohutusametil oleks kõnealuse aruande hindamiseks ja komisjonil otsuse tegemiseks piisavalt aega, on asjakohane pikendada kõnealuste jääkide piirnormide kehtivusaega kuni 30. septembrini 2014.
(14)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(15)
Määrust (EÜ) nr 396/2005 tuleks seepärast vastavalt muuta.
(16)
Õiguskindluse huvides tuleks seoses 2-fenüülfenooliga tehtud muudatust kohaldada alates 1. oktoobrist 2012.
(17)
Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Lisa punkti 1 alapunkti a kohaldatakse alates 1. oktoobrist 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. jaanuar 2013

EuroVoc Classification:
Level 1: 100157
100155
100149
100147
100156
Level 2: 100244
100257
100196
100254
100215
100249
100250
100245
Level 3: 13
2723
2442
1277
2090
2014
2737
2735
1268
All Concepts: 1224
1442
191
2357
2723
2735
2737
3469
5451
6569